
ENSIMMÄINEN LUKU

Kun kevät oli jo toden teolla alkamassa, ja mustarastaat lauloivat öisin Tähtitorninmäen lehmuksissa, löytyi kerrostalon vintiltä, Helsingin Ullanlinnassa ruumis. Vainaja tunnistettiin samassa rapussa asuvaksi, vanhanpuoleiseksi rouva Habsburgiksi. Hänet oli murhattu - ilmeisesti lyömällä, sillä päässä näkyi hiukan verta - ja siirretty sitten lukkojen taakse vintille kuivauskomeroon. Epäilykset rikoksesta heräsivät välittömästi kun huomattiin ettei hänellä ollut pyykkiä mukanaan. Myös outoja tavaroita löydettiin murhapaikalta. Ovensuussa lojui poltettu lautainen risti ja teepussi. Poliisit alkoivat tutkia tapausta murhana tai vielä pahempaa; rituaalimurhana.

Kun asiaa pengottiin tarkemmin, kävi ilmi ettei rouvalla ollut paljon omaisuutta. Hänen puolisonsa oli jo kuollut, ja tytär oli mennyt naimisiin kunnollisen ja harmittoman miehen kanssa. Ainoa riitapukari oli hänen veljensä, joka oli muuttanut vasta äsken kaukaa Pohjois-Dakotasta samaan taloon. Poliisit olivat ymmällään. Mitään ei oltu rikottu, varastettu eikä muutakaan, ja jos ruumis olisi jätetty kotiin, olisi kuolemantapauksen ajateltu olevan tavallinen kaatuminen. Kyselyt aloitettiin naapurustossa ripeästi saman tien. Ensimmäisenä vuorossa oli yläkerran yksiön moderni runoilija neiti Helmi Haukilahti. Toinen poliiseista, lyhyempi, jonka silmiä kuvattiin joskus järvenharmaiksi, meni suoraan asiaan.

- Missäs neiti oli lauantaina kello kolmen ja viiden välillä?

Kun Helmi Haukilahti sanoi olleensa kirjastossa ja kaupassa ja kertoi, mitä oli lainannut ja ostanut, hän huomasi että kuulustelija oli jo menettänyt mielenkiintonsa ja haukotteli. Mutta toinen komisarioista, jolla oli punakat kasvot, katsahti epäluuloisesti Helmiä. Hän ajatteli että naisella oli vanhempi nimi kuin olisi kuulunut olla ja että nainen selitti liikaa. Hän on liian tasapainoinen.

- Jaah,sanoi järvenharmaasilmäinen komisario Henry Humppila.

- Luuletteko että rouvalla oli täällä talossa vihamiehiä,

kysyi komisario Pampelius neiti Haukilahdelta. Helmi Haukilahti rupesi muistelemaan rouva Habsburgin ainaista valitusta esimerkiksi siitä kun joku oli laittanut muoviämpärin rännin alle ja rouva Habsburg piti sitä ruman värisenä.

- Voi olla aika monikin, koska hän, niin hän ei aina ollut tyytyväinen.

- Ja muistatteko mitään erityistä viime kuussa tai tässä kuussa?

Neiti Haukilahti mietti vähän aikaa muttei muistanut mitään. Samalla komisario Pampelius ähkäisi, hänestä istuminen matalalla maissirahilla melkein lattianrajassa oli hankalaa, ja hänen lonkkansa olivat kangistuneet. Nuorempi Humppila veti häntä käsivarresta, ja neiti Haukilahti katseli huolestuneena vieressä. Sitten poliisit lähtivät ulos saamatta sillä kertaa selville sen enempää.

Seuraava haastateltava oli herra Rossein, vainajan veli. Silloin kun he menivät asuntoon, oli iltapäivä jo pitkällä, ja aurinko oli siirtynyt toiselle puolelle rakennusta. Huone oli hämärä, mutta vastapäisentalon ikkunoista peilautuva oranssinkeltainen auringonloimu sai maiseman näyttämään elävältä. Pienen varastorakennuksen seinään pihalla oli maalattu vuoristomaisema, jonka keskellä oli vesiputous, ja sen varrella seisoi harvaoksainen kuusi kuin ongella. Herra Rosseinia ei tarvinnut kuulustella, hän puhui koko ajan, ja se mitä he saivat kuulla, sekoitti asiat entisestään.

- Minä tulin tänne Suomeen siksi että saataisiin Nurian kanssa rauha ennen kuin aika jättää. Me olimme nuorempana paljon yhdessä. Minä muutin Dakotaan 50-luvulla ja menin sinne tekemään hommia. Sitten minä menin naimisiin yhden Mary-Janen kanssa, joka tuli rappuja alas sillä lailla että satutti selkänsä, ja minä hoidin meidän kotimme ja työn ja pojan, saa sanoa kokonaan. Appaloosa jatkaa nyt samoja hommia.

- Erikoinen nimi, onko se juutalainen, tiedusteli Humppila hienotunteisesti.

- Neh, neh. Se on vaan semmoinen hellittelynimi, koska pojalla on niin paljon pigmenttilänttejä iholla. Siitä se. Oikea nimi on Rami Rossein tai sitten käytän lyhennettä Appaloosasta, Loosaa.

- Saitteko te sovinnon aikaan?

- Ei me saatu. Nuria oli samanlainen kuin silloin nuorena ja valitti koko ajan. Nyt hän valitti että tupakansavu tulee kylppäristä. Se oli Appaloosan idea että minä lähden tänne Nurian luo sopimaan vanhat riidat. Appaloosa kävi minua katsomassakin.

- No missä hän on nyt?

- Lensi takaisin jo.

- Eli teidän poikanne oli silloin täällä kun murha tapahtui!

- Ei se mikään murha ollut. Nuria sekosi omiin kontteihinsa.

*

- Appaloosa on hevonen, joka saavutti suuren suosion tasankointiaanien keskuudessa, koska se oli nopea ja kestävä, ja sillä oli vahvat jalat. Sen tunnusmerkki oli tummemmat läiskät pitkin karvaa. Nez perce intiaanit jalostivat näitä hevosia. Vain varmajalkaiset ja voimakkaat orit kelpasivat.

Pampelius ihmetteli kollegansa Henryn kiinnostusta Villiin länteen. Ehkä hän oli siksi valinnut poliisin ammatin. Se oli oikea valinta, sillä Humppila nautti suosiota asemalla, jonka ohi he nyt ajoivat pitkin liukasta Kasarmikatua. Tämä oli yksiharvoista Helsingin kaduista jonka nimi ei ollut genetiivimuodossa. Ihmiset sanoivat sen aina väärin Kasarminkatu joka se ei ollut vaan Kasarmikatu. Tällaiset virheet olivat Pampeliuksen mielestä ärsyttäviä.

- Jospa se juttu onkin tapaturma niin kuin veli Rossein sanoi.

- Ei. On liian paljon yksityiskohtia joita me emme tiedä. Miksi vintillä oli poltettu risti ja miksi sen viereen oli asetettu tavallinen Liptonin teepussi. Ja pelästyivätkö ne jehovalaiset hiukan liikaa, kun me yllätettiin heidät tänään rouva Habsburgin oven takana?

- Kysymyksiä on liian paljon,

sanoi nyt Pampeliuskin painokkaasti.




TOINEN LUKU

Jehovan todistajien valtakunnansalin uutuuttaan hohtavat terrakotat tiilet loistivat Vuosaaren ostoskeskuksen takana, ja rakennus oli helppo löytää. He löysivät helposti myös ne todistajat, joille kuului Ullanlinnan piiri. Kaksi naista joista vanhemmalla, joka puhui enemmän, oli vaaleanpunaiset posket. Humppila toivoi että kaikki naiset olisivat näyttäneet yhtä terveiltä. Pampelius piti naista silti liian eteerisenä. Hänen mielestään nainen oli samannäköinen kuin se harhaileva Ofelia-höppänä jonka hän oli nähnyt Kansallisteatterissa. Punaposkinen Sirkku muisti talon hyvin ja kertoi miten herra Rossein ei päästänyt heitä sisään. Kun hän oli avannut asunnon oven, sisältä kuului rauhatonta musiikkia ja tupakansavu pöllähti rappuun eivätkä he olisi uskaltaneet sinne mennäkään. Mutta rouva Habsburg oli kyllä aina ollut ystävällinen. Hän sanoi että hän lukee mielellään kaikki ilmaiset lehdet, ja heillä oli ollut toiveita hänen suhteensa. Laura, nuorempi hiljainen todistaja, seisoi taaempana ja roikotti laukkuaan vasemmassa kädessään. Hänellä oli järkevän ihmisen leveät kasvot. Molemmat naiset hymyilivät koko ajan. Ennen lähtöään poliisit saivat yhden lehden luettavaksi.

Humppila luki juttua jossa kerrottiin lyyrypyrstökoiraasta, joka oli lintumaailman yksi taitavimmista matkijoista. Hetken aikaa kuunneltuaan se osasi jäljitellä kaikkia mahdollisia lintuja. Yhtä erinomaisesti se oppi matkimaan myös muita ääniä, kuten auton moottorin hurinaa, tiikerin mylvintää ja kännykän soittoääniä. Taidokkaan laulutavan oli tarkoitus tehdä vaikutus naaraisiin.

- He ovat syyttömiä. Me tuhlaamme aikaa.

- Ajattele sitä lyyrypyrstöä. Kuka tahansa oppii muilta linnuilta viattoman sävelen. Kaikki ovat syyllisiä, kunnes toisin todistetaan.

Pampelius katsoi eteensä, hänen viimeiset sanansa jäivät harhailemaan auton tuulettamattomaan ilmaan, ja tutkimukset junnasivat siitä lähtien kauan paikoillaan.




KOLMAS LUKU

Jossain vaiheessa myöhemmin keväällä asemalla ajateltiin että heidän olisi saatava yhteys Appaloosa Rosseiniin Dakotassa. Mutta nyt alkoi tapahtua. Rami Rossein ei ollut koskaan palannut kotiinsa. Hän ei ollut edes mennyt lentokoneeseen. Sen sijaan hän oli vaihtanut lennon ja lentänyt Suomesta suoraan Israeliin. Humppila ja Pampelius suorittivat varmuuden vuoksi tiedusteluja naapuristossa. Oliko kukaan kiinnittänyt huomiota valokuvassa esiintyvän Rami Rosseinin liikkeisiin ennen hänen poistumistaan maasta. Vain yksi naapureista reagoi. Neiti Haukilahti. Pampelius ei sitä huomannut, mutta Henry Humppila panimerkille runoilijan hetkeksi laajentuneet pupillit. Se on kiihtymyksen ja pelon merkki. Miksi? Kuva oli aivan tavallinen. Rami Rossein puolimakaavassa asennossa jonkun kalliinnäköisen huvijahdin kannella. Valokuva oli otettu viistosti sivusta, ja taustalla häämötti Mt. Rainierin siluetti. Tulivuori jonka ennustettiin alkavan toimia lähitulevaisuudessa. Tutkijat povasivat purkauksesta yhtä suurta kuin Krakataun pamauksesta. Se sekoittaisi koko Brittiläisen Kolumbian ja Yhdysvaltain luoteisrannikon ekosysteemin moneksi vuodeksi. Mukana seuraisivat maanjäristykset ja hyökyaallot. Täydellinen katastrofi. Mutta nyt vielä Mt. Rainier näytti yhtä vaarattomalta kuin sekarotuinen, inkiväärinvärinen, valtava koira joka makasi Rami Rosseinin jalkojen juuressa.

- En ole nähnyt.

Pampelius alkoi hermostua. Hän ei halunnut istua taas matalalla maissipallilla ja heilutteli varpaitaan tiukkojen, teräksenharmaiden sukkien sisällä. Ilma tuntui loppuvan. Kun mitään ei saatu selville, he lähtivät kiukkuisina kadulle vastapäiseen kahvilaan, jossa tuolit oltiin tuotu jo ulos. Aurinko paistoi keväisesti, ja vaaleanpunaiset shaalit lämmittivät mukavasti alapäästä.

*

Seuraavana yönä neiti Haukilahti ei saanut lainkaan nukuttua. Häntä itketti. Kuva Rami Rosseinista oli jätetty hänelle jotta hän voisi muistella tarkemmin kuvan henkilöä, mutta hän muisti muutenkin kaiken. Kaksi vuotta sitten hän oli lähtenyt matkalle Intiaan kirjoittaakseen uusinta runokokoelmaansa Bengalinlahden rannalla, pienessä Mamallapuramin kaupungissa. Jo heti matkan alusta asti kaikki oli ollut kummallista. Lentokoneessa hänen vieressään oli istunut nuori mies, joka kokeili videokameraansa ja kuvasi häntä koko ajan. Helmi jolla oli paha olo pikkuautossakin, toivoi vain ettei sillä kertaa tulisi oksennus. Ulkona rytisi ukkonen, ja Sri Lankalla satoi kaatamalla. Salamat leiskuivat paksujen pilvien takana, mutta lentokone kiisi niiden välistä ihmeen turvallisesti. Lentokentältä hän matkusti suoraan Mamallapuramiin, jossa hänellä oli varattuna huone Pearl’s Blue View Lodge -nimisestä hotellista. Nimi oli hänen mielestään hyvä enne. Jo ensimmäisenä iltana vaikka oli pimeää, hän lähti katsomaan merta. Siitä lähtien hän käveli joka ilta auringonlaskun aikaan pitkin merenrantaa.

Vaikka rannalla oli hämärän tullen mukava kuljeskella, kaikkein mieluiten hän istui oman terassinsa katoksen alla ja katseli hotellin takapihaa. Sen sivulla oli keskeneräinen betonista valettu esiintymislava, hana ja papaijapuita, yksi iso neempuu ja joitain puskia. Yhtenä päivänä Helmi oli taas kirjoittamassa siniseksi maalatulla korituolillaan, ja keittiöapulainen oli tiskaamassa vesihanan vieressä kun tummatukkainen mies pysähtyi katselemaan häntä. Helmi hioi juuri viimeisintä modernia runoaan:

Kun tulet hiljaa viereeni,

kun tartut käteeni.

Ei sanaakaan, ei katsetta.

Vain naakat huutavat Intian yössä ja

apinat neemen varjossa.

Kuuletko sen pienen äänen,

kun nilkkarenkaat kilahtaa,

ja tuhatjalkainen kulkee pitkin rantaa.

Voi olla korpeilla mustemmat siivet,

voi olla aurinko tummempi

muualla.

Hän oli hionut runoa monta päivää. Se oli nyt hyvä ja hän heilutti miehelle helpottuneena. Sama mies tuli myöhemmin illalla taas kuistille. Mies vaikutti mukavalta. Hän oli pitkä ja vaikka hänen hartiansa olivat kapeat, ne eivät olleet ihan luisut, ja hänellä oli iso nenä. Hänen nimensä oli Rami Rossein, ystäville Appaloosa, Loosa vaan. He sopivat menevänsä seuraavana päivänä yhdessä uimaan. Seuraava päivä oli taas aurinkoinen kun Helmi ja Appaloosa kulkivat pitkin hohtavaa hiekkaa. Keskipäivä oli kuumimmillaan, ja aurinko helotti kirkkaasti. Helmi katseli rannalla, ja Appaloosa seisoi meressä veden ulottuessa hänen rintaansa asti. Aina kun tuli sopiva aalto hän yritti hypätä sen mukaan juuri silloin kun se hajosi vaahtopäiksi. Mutta lopulta hän väsyi.

- Jos aalto näyttää liian suurelta, sen alta voi sukeltaa. Sinun ei tarvitse olla veden alla kuin sen aikaa että ehdit sanoa kolme kertaa banaani. Banaani, banaani, banaani.

Asia vaikutti yksinkertaiselta. Mutta ennen matkalle lähtöään, Helmi oli nähnyt monta kertaa saman painajaisunen. Iso aalto syöksyy hänen päälleen, ja hän hukkuu. Hän mietti jälleen kerran unen tapahtumia. Lopulta alkoi vaivautunut hiljaisuus. Lapset pelasivat iloisesti rannalla krikettiä. Iltapäivä oli lämmin ja aurinkoinen,mutta Helmiä oli alkanut pelottaa.

